ซื้อเงินเก็งทองทำบาทอ่อน
แปลงหนี้เป็นสกุลเหรียญสหรัฐแบงก์ชาติยันยังไม่ถึงขั้นน่าห่วง
4 ต.ค. 2554

แปลงหนี้เป็นสกุลเหรียญสหรัฐแบงก์ชาติยันยังไม่ถึงขั้นน่าห่วง 
ธปท.ยอมรับการเปลี่ยนหนี้เงินกู้จากเงินบาทเป็นเงินเหรียญสหรัฐ และคนแห่ลงทุนในตลาดทองคำ ส่งผลเงินบาทอ่อนค่า แต่ไม่รุนแรงถึงขั้นน่าห่วง
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า การเริ่มเปลี่ยนหนี้เงินกู้จากสกุลเงินบาทไปเป็นเงินเหรียญสหรัฐของภาคธุรกิจลูกค้าของระบบธนาคารพาณิชย์ที่เพิ่มขึ้นในช่วงนี้ ส่งผลกระทบต่อค่าเงินบาทให้ปรับอ่อนลงบ้าง เนื่องจากการแปลงหนี้ดังกล่าวทำให้ความต้องการเงินเหรียญสหรัฐในตลาดเพิ่มขึ้น อย่างไรก็ตามภาวะนี้ไม่ได้สร้างผลกระทบต่อตลาดจนน่าห่วงมาก
“ยอมรับว่ามีคนทำบ้าง เพราะบริษัทเหล่านี้มีรายได้เป็นเงินเหรียญสหรัฐหรือเงินตราต่างประเทศซึ่งสามารถหักลบรายได้รายจ่ายให้สมดุลในรูปของเงินสกุลเดียวกัน ทำให้หนี้กลายมาเป็นเงินเหรียญสหรัฐเหมือนรายได้ที่รับเป็นเงินเหรียญสหรัฐ ถือเป็นการดูแลความเสี่ยงของภาคธุรกิจเอกชนอย่างหนึ่ง ธปท.ไม่ห้ามเปิดให้ทำได้ เพียงแต่ขอให้ธนาคารรายงานด้วย ธปท.ติดตามดูอยู่ แต่เท่าที่ดูข้อมูล ก็มีมูลค่าไม่มาก” นางผ่องเพ็ญ กล่าว
สำหรับการอนุญาตให้เอกชนกู้เป็นเงินสกุลต่างประเทศหากบริษัทมีรายได้เป็นสกุลเงินตราต่างประเทศ ส่วนใหญ่ ธปท.จะอนุญาตให้ทำได้ เพราะเป็นการดูแลความเสี่ยงของธุรกิจ แต่ให้รายงานเช่นกัน ส่วนกรณีที่มาขอแต่ไม่มีรายได้เป็นเงินตราต่างประเทศต้องอนุญาตเป็นรายกรณี การอนุญาตหรือไม่ ต้องดูเหตุผลที่ทางภาคเอกชนขอมาด้วย 
นอกจากนี้ การที่นักลงทุนไทยนิยมเข้าลงทุนในตลาดทองคำ โดยการเข้าซื้อเงินเหรียญสหรัฐเพื่อไปลงทุนในทองคำค่อนข้างมาก ส่งผลกระทบต่อค่าเงินบาท และยอมรับว่าภาวะการซื้อขายทองคำของประเทศไทย มีลักษณะการซื้อเพื่อการลงทุนมากกว่าประเทศอื่น ที่ซื้อลงทุนทองคำเพื่อใช้เป็นวัตถุดิบในอุตสาหกรรมมากกว่า ต่างจากของไทยที่มักจะนำทองคำไปเป็นเครื่องมือในการลงทุนในสัดส่วนที่สูง ทำให้มีผลต่อค่าเงินพอสมควร แต่ยังอยู่ในสถานการณ์ที่ ธปท.ดูแลได้
นางผ่องเพ็ญ กล่าวว่า สถานการณ์ที่หุ้นตกลงในช่วงเช้าวันที่ 4 ต.ค.ค่อนข้างมากน่าเป็นผลจากที่นักลงทุนต่างชาติกังวลต่อความเสี่ยงในตลาดเกิดใหม่และหันไปถือครองเงินเหรียญสหรัฐมากขึ้น ทำให้ยังมีการเทขายหุ้น เพราะการกังวลความเสี่ยงอยู่ คาดว่าความกังวลน่าจะมีอยู่ต่อไปอีกระยะหนึ่ง 
อย่างไรก็ตาม สำหรับมาตรการในการดูแลตลาดการเงินในภูมิภาคคงมองว่ายังไม่จำเป็นต้องออกมาตรการความร่วมมือระหว่างกัน เนื่องจากแต่ละประเทศก็มีมาตรการและเครื่องมือของตัวเองในการดูแลตลาดเตรียมไว้รับมืออยู่แล้ว ดังนั้นความร่วมมือต่างๆ ระหว่างประเทศจะยังเป็นความร่วมมือและการประสานงานกันตามปกติไม่มีมาตรการอะไรเป็นพิเศษ
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ ในฐานะประธานสมาคมธนาคารไทย กล่าวว่า การขอเปลี่ยนหนี้เงินกู้จากสกุลเงินบาทไปเป็นเงินเหรียญสหรัฐของลูกค้าธุรกิจขนาดใหญ่ที่เพิ่มขึ้นในช่วงนี้ ธนาคารจะพิจารณาตามความเหมาะสมเป็นรายกรณีไป เนื่องจากจะมีความเสี่ยงจากอัตราแลกเปลี่ยนเพิ่มขึ้นด้วยเช่นกัน